# Amarna-kausi

### Wikipedia

Farao Akhenaten ja kuningatar Nefertiti tyttäriensä kanssa. Yläpuolella on auringonjumala Aten ja sen etuosassa ureuskobra.

Amarna-kausi oli muinaisen Egyptin historiassa lyhyt, noin kaksikymmentä vuotta kestänyt aikakausi, joka alkoi noin 1352 eaa farao Akhenatonin noustua Egyptin hallitsijaksi ja päättyi noin vuonna 1335 eaa, vuosi lapsifarao Tutankhamonin valtaannousun jälkeen.

Amarna-kausi on yksi Egyptin historian hämärimpiä ja kiistellyimpiä ajanjaksoja. Sen katsotaan alkaneen silloin, kun farao Akhenaten muutti hovinsa kanssa Tell el-Amarnaan ja perusti uuden pääkaupungin, Akhetatonin (suom. Atenin horisontti). Samalla hän kielsi kaikki Egyptin vanhat jumalat ja nosti niiden tilalle uuden monoteistisen uskonnon, jossa palvottiin auringonjumala Atonia.

Amarna-kaudella uudistettiin uskonnon lisäksi taidetta. Perinteiset, kaavamaiset kuvataiteen säännöt väistyivät uuden taiteellisen ilmaisun myötä. Amarna-kauden taideteoksissa ihmisillä on pitkät raajat, lättäjalat, pitkänomainen takaraivo, kapeat kasvot ja vinot silmät. Näiden kuvien tarkoitus oli ihannoida farao Akhenatonin ulkonäköä. Akhenatonin poikkeavan ulkonäön syistä on spekuloitu paljon ja sen aiheuttajaksi on epäilty monia sairauksia ja oireyhtymiä.

Amarna-kausi jatkui Akhenatonin seuraajan Smenkhkharan hallituskaudella. Sen katsotaan päättyneen noin vuosi Smenkhkharan seuraajan Tutankhatonin hallitsijaksi tulon jälkeen, kun hän muutti nimensä Tutankhamoniksi ja muutti takaisin Egyptin entiseen pääkaupunkiin Thebaan. Hän myös palautti Egyptin vanhan uskonnon.

Myöhemmin Egyptin historiassa Amarna-kausi pyrittiin tietoisesti unohtamaan. Amarna-kauden hallitsijoiden nimiä ei merkitty kuningasluetteloihin ja heidän pystyttämiään muistomerkkejä hävitettiin tai niistä raaputettiin pois heidän nimiään ja heitä esittäviä kuvia.

Haettu osoitteesta http://fi.wikipedia.org../../../a/m/a/Amarna-kausi.html

Luokka: Muinainen Egypti

##### Views

- Artikkeli
- Keskustelu
- Nykyinen versio

##### Etsi